Az MH Pápa Bázisrepülőtér nevében Gangler László ezredes köszöntötte a csoportot, majd tájékoztatót tartott a bázis életéről, az épp zajló fejlesztésekről, valamint a további beruházási tervekről. Tájékoztatójában az ezredes kiemelte a repülőtéren települő szervezetek között kialakult rendkívül jó együttműködést. Hangsúlyozta, hogy a bázis magyar és az is marad, fő feladata továbbra is támogatás nyújtása a Nehéz Légiszállító Ezred (Heavy Airlift Wing - HAW), a NATO Légiszállítást Irányító Szervezet (NATO Airlift Management Organisation - NAMO), valamint a NATO Légiszállítást Irányító Ügynökség (NATO Airlift Management Agency - NAMA) működése érdekében. A repülőtéren települ a MH kutató mentő szolgálat állománya is.

A bázis bejárása során a részvevők megtekintették mindazokat a létesítményeket (hangár, irányító torony, utasforgalmi és logisztikai épületek, szociális létesítmények), amelyek hazai és NATO (NSIP) beruházási forrásokból épültek, épülnek azért, hogy a bázis kielégítse a stratégiai légiszállítási  egyezményből adódó követelményeket, megfeleljenek a nemzetközi légiforgalomban elvárt 21. századi színvonalnak. . A látogatók még egy „tanórába” is betekinthettek az új irányítótoronyban, ahol az NKE hallgatói csapatgyakorlaton vesznek részt.

 A helyi ismertetőkhöz értékes kiegészítéseket fűzött Kovács Ferenc ny. mk. ezds. a Védelmi Infrastruktúra szakosztály elnöke, aki kezdetektől fogva részt vett a beruházási munkákban.

Az ülés során Tömböl László elnök beszámolt a társaság folyamatban lévő ügyeiről, így a munkaterv szerinti konferenciák előkészületeiről, a partner szervezetekkel előkészített együttműködési megállapodásokról.

Az elnökség megjelent tagjai és a vendégek sok új élménnyel gazdagodva, elégedettségüket fejezték ki, egyben kifejezve azt a kívánságot, hogy a jövőben is kerüljön sor hasonló rendezvényekre.